Sirkulo ti Quezon Memorial

Ti Sirkulo ti Quezon Memorial ket nailian a parke ken nailian nga altar a mabirukan idiay Siudad ti Quezon, kapitolio ti Filipinas manipud idi 1948 aginggana idi 1976.

Ti parke ket mabirukan iti uneg ti dakkel a sirkulo ti trapiko iti sukog ti maysa nga immitlog ken bineddengan babaen ti Immitlog a Kalsada.  Ti kangrunaan a langana ket ti natayag a mausoleo nga aglaon iti bangkay ni Manuel L. Quezon, ti maikadua nga opisial a Presidente ti Filipinas ken ti immuna a nabigbigan iti sangalubongan a nawaya a Filipinas, ken ti asawana, ni Umuna a Balasang a ni Aurora Quezon.

Daytoy a lokasion ket isunto ti pakaikabilan ti napasingkedanen a MRT-7 nga agnagan ti Estasion ti MRT ti Quezon Memorial ken ti estasion ket addanto iti uneg iti daga

 Pakasaritaan 
Ti lugar ket kasisigud a naikeddeng a kas lugar ti pakaipatakderan ti Nailian a Kapitolio idiay Siudad ti tapno mangibalay ti Kongreso ti Filipinas. Ti lokasion ket paset pay ti dakdakkel Sentro ti Nailian a Gobierno a mabirukan iti lawlaw ti Immitlog a Kalsada ti Kuadrangel ti Siudad ti Quezon (binukel dagiti Trianggulo ti Amianan, Abagatan, Daya, ken Laud). Ti NGC ket naikeddeng idi a pangibalayan dagiti tallo a sanga ti gobierno ti Filipinas (lehislatibo, ehekutibo, ken hustisia). Bayat a ti batayan ti patakder ket naikabilen idi Nobiembre 15, 1940, ti laeng pundasion ti adda idi ti panagpatakder ket pinasardeng ti Maikadua a Gubat ti Sangalubongan idiay Filipinas. Kalpasan ti Maikadua a Sangalubongan a Gubat II, ni Presidente Sergio Osmeña ket nangited iti ehekutibo a bilin a nangibagbaga ti pannakapartuat ti Komite ti Quezon tapno mangitag-ay kadagiti pundo babaen ti suskrision ti publiko tapno mangipatakder ti pakalaglagipan ti sinarunona, a ni Presidente Manuel L. Quezon. Ti nailian a salisal para iti Gandat ti Quezon Memorial ket natengngel idi 1951. Ti desenio ti Pilipino nga arkitekto a ni Federico S. Ilustre ket isu ti nangabak iti salisal. Malaksid ti monumento, ti kompleks ti tallo a pasdek, a mairaman ti presidensial a biblioteka, museo, ken teatro, ket naplano pay a maipatakder.

 Deskripsion 
Ti monumento, a mangigandat a mangpadayaw kenni Presidente Quezon, ket buklen dagiti tallo a bertikal nga adigi (a mangirepresenta kadagiti tallo a nangruna a pannakabingbingay ti pagilian: Luzon, Visayas, ken Mindanao), 66 metro (217 kadapan) ti katayagna  (edad ni Quezon idi pimmusay), a nakatakderan babaen dagiti tallo nga agladladingit nga anghel a nakaiggem ti balangat ti sampaguita (ti nailian a sabong) a kinitikitan babaen ti Italiano nga eskultor a ni Monti. Dagiti tallo nga adigi ket likmutenna met iti kasla bombo a dua ti kadsaaran nga estruktura nga aglaon ti galeria a pagtan-awan dagiti bisita ti katapalko ni Quezon, a naimodelo a kapada ti kukua ni Napoleon Bonaparte idiay Invalides. Ti galeria ken ti katapalko ket nasilawan babaen ti maysa nga  okulo, a kasla ti Tanem ni Grant.

 Panagpatakder ken pannakapalpas 
Ti panagpatakder ti Quezon Memorial ket nagrugi idi 1952 ngem in-inut a nangrugrugi, gapu ti kangina ti  panaggatang ti marmol Carrara, a naiyeg kadagiti muton ket kinitikit ken sinukog iti dayta a lugar. Adda pay dagiti parikut a mainaig iti panagtakaw kadagiti muton ti marmol ken ti panangimaton kadagiti pundo ti memorial. Ti monumento ket kanungpalan a nalpas idi 1978, ti sentenial a pannakaipasngay ni Quezon. Ti bangkayna ket naitabon manen iti memorial idi Agosto 19, 1979. Dayta idi a las-ud ti panawen babaen ti bilin ti presidente, ni Presidente Ferdinand E. Marcos ket inbilinna a ti lugar ket Nailian nga Altar. Ti Nailian a Naipakasaritaan nga Instituto ket isu ti mangtartaripato, ken adaan iti turay, iti monumento, bayat a ti gobierno ti Siudad ti Quezon ket isu ti mangimaton ti parke.

Dagiti naplano a katakunaynay nga estruktura (presidensial a biblioteka, museo, ken teatro) ket saanda a nabangon. Dagiti dua a basbassit a museo, ti maysa nga aglaon ti presidensial a memorabilia ni Quezon, ken ti sabali nga aglaon kadagit ibanag iti pakasaritaan ti Siudad ti Quezon, ket naikabilda iti uneg ti monumento. Iti tawtawen ti 1980, ti awan, napukaw, wenno saan a kompleto a reliebo iti ruar ti memorial ket naikabilda met. Ti plano a panagdur-as ken naaramid pay ket naimplemento met bassit, a mairaman ti panangipatakder ti pagliwliwaan ken dagiti estrktura ti panganan.

Idi Abril 28, 2005, ti bangkay ni Aurora Quezon, biuda ni presidente, ket naitanem met iti memorial.

 Dagiti ladawan 

 Kitaen pay 
Listaan dagiti nailian a parke ti Filipinas

 Dagiti nagibasaran 

 Dagiti akinruar a silpo 

Kategoria:Dagiti nailian a parke ti Filipinas